
LIETUVOS RESPUBLIKOS SVEIKATOS APSAUGOS MINISTRO ĮSAKYMO ,,DĖL LIETUVOS RESPUBLIKOS SVEIKATOS APSAUGOS MINISTRO 2011 M. VASARIO 10 D. ĮSAKYMO NR. V-133 ,,DĖL LIETUVOS HIGIENOS NORMOS HN 125:2011 „SUAUGUSIŲ ASMENŲ STACIONARIOS SOCIALINĖS GLOBOS ĮSTAIGOS: BENDRIEJI SVEIKATOS SAUGOS REIKALAVIMAI“ PATVIRTINIMO“ PAKEITIMO“ PROJEKTO
AIŠKINAMASIS RAŠTAS

	1. Įsakymo projekto pavadinimas:
Lietuvos Respublikos sveikatos apsaugos ministro įsakymo ,,Dėl Lietuvos Respublikos sveikatos apsaugos ministro 2011 m. vasario 10 d. įsakymo Nr. V-133 ,,Dėl Lietuvos higienos normos HN 125:2011 ,,Suaugusių asmenų stacionarios socialinės globos įstaigos: bendrieji sveikatos saugos reikalavimai“ patvirtinimo“  pakeitimo“ projektas (toliau – Įsakymo projektas).

	2. Įsakymo projekto tikslas (ko įsakymo projektu norima pasiekti, kokių teigiamų rezultatų laukiama):
Projekto tikslas – tobulinti visuomenės sveikatos saugos teisinį reglamentavimą suderinant Lietuvos higienos normos HN 125:2011 ,,Suaugusių asmenų stacionarios socialinės globos įstaigos: bendrieji sveikatos saugos reikalavimai“, patvirtintos Lietuvos Respublikos sveikatos apsaugos ministro 2011 m. vasario 10 d. įsakymu Nr. V-133 ,,Dėl Lietuvos higienos normos HN 125:2011 ,,Suaugusių asmenų stacionarios socialinės globos įstaigos: bendrieji sveikatos saugos reikalavimai“ patvirtinimo“ (toliau – Higienos norma), nuostatas su pasikeitusiais teisės aktais, siekiant užtikrinti suaugusių asmenų socialinės globos įstaigose paslaugos gavėjų saugą papildyti reikalavimus dėl paslaugų organizavimo.

	3. Įsakymo projekto esmė (kaip teisiniai santykiai yra reglamentuojami dabar ir kaip pasikeis jų reglamentavimas priėmus ministro įsakymo projektą, kokios numatomos naujos teisinio reglamentavimo nuostatos, naujai reglamentuotų klausimų teigiamos savybės): 
Higienos norma nustatyti pagrindiniai suaugusių asmenų socialinės globos įstaigų (senų žmonių socialinės globos namų, specializuotų socialinės globos namų, specialiųjų socialinės globos namų, socialinės globos namų suaugusiems asmenims su negalia, grupinio gyvenimo namų senyvo amžiaus žmonėms, grupinio gyvenimo namų suaugusiems asmenims su negalia) visuomenės sveikatos saugos reikalavimai. 
Įsakymo projektu siūloma koreguoti Higienos normos pavadinimą ir nuostatas suderinant su Socialinių paslaugų kataloge, patvirtintame Lietuvos Respublikos socialinės apsaugos ir darbo ministro 2006 m. balandžio 5 d. įsakymu Nr. A1-93 „Dėl Socialinių paslaugų katalogo patvirtinimo“, nustatyta socialinių paslaugų įstaigų klasifikacija, Socialinės globos normų aprašu, patvirtintu Lietuvos Respublikos socialinės apsaugos ir darbo ministro 2007 m. vasario 20 d. įsakymu Nr. A1-46 „Dėl Socialinės globos normų aprašo patvirtinimo“, nustatytais reikalavimais  vienoje gyvenamojoje patalpoje apgyvendinamų paslaugų gavėjų skaičiui.
Atsižvelgiant į suinteresuotų institucijų teikiamus pastebėjimus dėl Higienos normos nuostatų įgyvendinimo bei siekiant užtikrinti suaugusių asmenų socialinės globos įstaigose paslaugos gavėjų saugą, Įsakymo projektu siūloma:
-įtvirtinti nuostatą, kad suaugusių asmenų socialinės globos įstaigose paslaugų gavėjų apgyvendinimas turi būti organizuojamas taip, kad nerūkantieji nebūtų priversti kvėpuoti tabako dūmais užterštu oru;
-patikslinti Higienos normos reikalavimus dėl inventoriaus priežiūros (minkšto inventoriaus, lovos skalbinių, rankšluosčių būklės ir priežiūros veiksmų, apatinių drabužių keitimo dažnio);
-asmens higienos priemonių, įrankių, instrumentų (žirklių, šukų, šepečių ir kitų) naudojimo ir priežiūros;
-papildyti reikalavimais skalbinių tvarkymui bei skalbyklų įrengimui; 
[bookmark: _GoBack]-papildyti nuostatomis dėl suaugusių asmenų socialinės globos įstaigose teikiamoms asmens sveikatos priežiūros paslaugoms taikomų saugos reikalavimų ir, siekiant užkirtis kelią infekcijų plitimui suaugusių asmenų socialinės globos įstaigose neteikiančiose asmens sveikatos priežiūros paslaugų, – nuostata, kad jose turi būti parengtos ir įstaigos vadovo patvirtintos personalo rankų higienos, asmens apsaugos priemonių dėvėjimo, aplinkos paviršių valymo ir dezinfekcijos, skalbinių ir atliekų tvarkymo tvarkos;
-nustatyti reikalavimus dirbtinės apšvietos lygiui valgyklose;
-atsižvelgiant į Pasaulio sveikatos organizacijos, Europos ligų prevencijos ir kontrolės centro rekomendacijas (Legionella and prevention of legionellosis, World Health Organization, 2007; European technical guidelines for the prevention, control and investigation, of infections caused by Legionella species, European Centre for Disease Prevention and Control, 2017), įtvirtinti nuostatas dėl privalomų vykdyti legioneliozės profilaktikos priemonių.
Siekiant įgyvendinti teisėkūros subjekto pareigą, nustatytą Teisės aktų projektų rengimo rekomendacijų, patvirtintų Lietuvos Respublikos teisingumo ministro 2013 m. gruodžio 23 d. įsakymu Nr. 1R-298 „Dėl Teisės aktų projektų rengimo rekomendacijų patvirtinimo“ (toliau – Teisės aktų projektų rengimo rekomendacijos), 15.6 papunkčiu (pakeitus teisės akto pavadinimą, kartu pakeisti ir kitus teisės aktus, kuriuose yra nuorodų pakeistą teisės akto pavadinimą), Įsakymo projektu siūloma patikslinti teisės aktų, į kuriuos Higienos normoje pateiktos nuorodos, pavadinimus, kurie yra pakeisti. Atsižvelgiant į Teisės aktų projektų rengimo rekomendacijų 14 ir 56 punktų nuostatas, Higienos normos nuostatos koreguojamos dėl juridinės technikos (išbraukiami oficialūs teisės aktų paskelbimo šaltiniai, keičiamas skyrių žymėjimas). Taip pat Įsakymo projektu atliekami kiti redakcinio pobūdžio pakeitimai. 

	4. Įsakymo projekto derinimas (su kokiomis institucijomis įsakymo projektas derintas, jei taip, tai ar atsižvelgta į jų pateiktas pastabas): 
Įsakymo projektas teikiamas išvadoms gauti Lietuvos Respublikos socialinės apsaugos ir darbo ministerijai, Lietuvos Respublikos aplinkos ministerijai, Lietuvos Respublikos ekonomikos ir inovacijų ministerijai, Lietuvos Respublikos Seimo kontrolierių įstaigos Žmogaus teisių biurui, Lietuvos savivaldybių asociacijai, Socialinių paslaugų priežiūros departamentui prie Socialinės apsaugos ir darbo ministerijos, Savivaldybių socialinės globos įstaigų vadovų asociacijai bei skelbiamas Lietuvos Respublikos Seimo Teisės aktų informacinės sistemos Projektų registravimo posistemėje konsultavimuisi su visuomene.
Įsakymo projektu apibrėžiamos sąvokos Lietuvos Respublikos terminų banko įstatymo ir jo įgyvendinamųjų teisės aktų nustatyta tvarka bus teikiamos derinti Valstybinei lietuvių kalbos komisijai.

	5. Kiti paaiškinimai, kurie įsakymo projekto rengėjų nuomone, yra būtini: 
-

	6. Įsakymo projekto autorius ar autorių grupė: 
Įsakymo projektą parengė Lietuvos Respublikos sveikatos apsaugos ministerijos Visuomenės sveikatos departamento (direktorius Audrius Ščeponavičius (tel. (8 5) 266 1466, el. p. audrius.sceponavicius@sam.lt) Sveikatos saugos skyriaus (vedėja Rita Sketerskienė (tel. (8 5) 260 4716, el. p. rita.sketerskiene@sam.lt) vyriausioji specialistė Giedrė Namajūnaitė (tel. (8 5) 205 5294, el. p. giedre.namajunaite@sam.lt).

